**DÔVODOVÁ SPRÁVA**

**A. Všeobecná časť**

Návrh zákona, ktorým sa mení a dopĺňa zákon č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov a ktorým sa dopĺňa zákon Slovenskej národnej rady č. 51/1988 Zb. o banskej činnosti, výbušninách a o štátnej banskej správe v znení neskorších predpisov (ďalej len „návrh novely“) obsahuje zmeny a doplnenia vykonané v rámci platného zákona č. 24/2006 Z. z. v znení neskorších predpisov v reakcii na smernicu Európskeho parlamentu a Rady 2014/52/EÚ zo 16. apríla 2014, ktorou sa mení smernica 2011/92/EÚ o posudzovaní vplyvov určitých verejných a súkromných projektov na životné prostredie (Ú. v. EÚ L 124, 25. 4. 2014).

Predkladaný návrh novely súvisí s potrebou zvýšiť kvalitu postupu posudzovania vplyvov na životné prostredie, zosúladiť tento postup so zásadami inteligentnej regulácie a zvýšiť súdržnosť a súčinnosť s ostatnými právnymi predpismi a politikami Európskej únie (ďalej len „Únia“), ako aj stratégiou vnútroštátnej úpravy. S tým je spojená aj zvýšená potreba koordinácie postupov posudzovania cezhraničných projektov a najmä vykonávania konzultácií v súlade s Dohovorom o hodnotení vplyvov na životné prostredie presahujúcich hranice z 25. februára 1991 (Dohovor z Espoo).

Predpokladá sa zvýšený akcent na revidovanie smernice spôsobom, ktorý zabezpečí zlepšenie ochrany životného prostredia, zvýšenie efektívnosti využívania zdrojov a podporu trvalo udržateľného rastu v Únii, čo by malo viesť k zjednodušeniu a harmonizácii jednotlivých postupov.

V kontexte skúseností z minulého obdobia možno konštatovať, že otázky týkajúce sa životného prostredia, ako sú účinnosť a udržateľnosť využívania zdrojov, ochrana biodiverzity, zmena klímy a riziká nehôd a katastrof, nadobudli oveľa vyššiu dôležitosť   
pri tvorbe stratégií, koncepcií a politík štátov Únie, ktoré zahŕňajú aj starostlivosť o pôdu, zachovanie biodiverzity, ochranu biotopov, ako aj snahu eliminovať negatívne klimatické procesy.

Cieľom novely zákona je zároveň posilnenie prístupu verejnosti k informáciám.

Návrh novely nebude mať vplyv na rozpočet verejnej správy, vplyv na podnikateľské prostredie, nebude mať sociálne vplyvy, vplyvy na životné prostredie, vplyvy na informatizáciu a ani vplyvy na služby pre občana.

Predkladaný návrh novely je v súlade s Ústavou Slovenskej republiky, ústavnými zákonmi, zákonmi a ostatnými všeobecne záväznými právnymi predpismi, ako aj s medzinárodnými zmluvami, ktorými je Slovenská republika viazaná. Návrh novely je v súlade s nálezmi Ústavného súdu Slovenskej republiky. Predkladaný návrh novely je v súlade   
s právom Únie.